Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni - It-tisħiħ tal-approċċ globali lejn il-migrazzjoni: żieda fil-koordinazzjoni, il-koerenza u s-sinerġiji /* KUMM/2008/0611 finali */





[pic] | KUMMISSJONI TAL-KOMUNITAJIET EWROPEJ | Brussel 8.10.2008 KUMM(2008) 611 finali KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI IT-TISĦIĦ TAL-APPROĊĊ GLOBALI LEJN IL-MIGRAZZJONI: ŻIEDA FIL-KOORDINAZZJONI, IL-KOERENZA U S-SINERĠIJI KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI IT-TISħIħ TAL-APPROċċ GLOBALI LEJN IL-MIGRAZZJONI: ŻIEDA FIL-KOORDINAZZJONI, IL-KOERENZA U S-SINERġIJI 1. Introduzzjoni L-Approċċ Globali lejn il-migrazzjoni jista’ jiġi definit bħala d-dimensjoni esterna tal-politika dwar il-migrazzjoni tal-Unjoni Ewropea. Hu bbażat fuq partenarjat ġenwin ma’ pajjiżi terzi, hu integrat b’mod sħiħ mal-politiki l-oħra esterni tal-UE, u jindirizza l-kwistjonijiet kollha dwar il-migrazzjoni u l-ażil b’mod komprensiv u bbilanċjat. Dan l-Approċċ kien adottat fl-2005 u juri l-ambizzjoni tal-Unjoni Ewropea biex ikun stabbilit qafas inter-settorjali biex tiġi amministrata l-migrazzjoni b’mod koerenti permezz ta’ djalogu politiku u kooperazzjoni prattika mill-qrib ma’ pajjiżi terzi. L-Approċċ Globali diġà kien is-suġġett ta’ tliet Komunikazzjonijiet speċifiċi tal-Kummissjoni matul it-tliet snin li għaddew[1]., li stabbilixxew miżuri għall-perjodu qasir ta’ żmien b’rabta ma' żoni ġeografiċi u pajjiżi partikolari. F'Diċembru 2007, l-Approċċ Globali kien ukoll il-punt fokali ta’ rapport provviżorju ta’ progress[2]. Diversi Komunikazzjonijiet oħra, li m’għandhomx l-Approċċ Globali bħala l-punt fokali prinċipali tagħhom, diġà kienu mdaħħla f’wieħed mit-tliet dimensjonijiet essenzjali jew aktar, jiġifieri l-amministrazzjoni tal-migrazzjoni legali, il-ġlieda kontra l-immigrazzjoni irregolari, u l-migrazzjoni u l-iżvilupp. Jidher evidenti minn dawn id-dokumenti li l-Appoċċ Globali għadu proċess li qed jevolvi għalkemm diġà nkisbu bosta riżultati importanti. It-twaqqif ta’ ċentru ta’ informazzjoni u ġestjoni f’Mali, il-partenarjati ta’ mobbiltà f’Cape Verde u l-Moldova, il-bini tal-kapaċità fl-impjiegi nazzjonali u l-aġenziji tal-migrazzjoni bħal dik tal-Marokk, u n-netwerk tar-riċerkaturi tal-migrazzjoni fil-Mediterran huma wħud mill-inizzjattivi promettenti[3]. Minkejja dan, issa wasal iż-żmien li tissaħħaħ il-ġestjoni esterna tal-UE dwar il-migrazzjoni sabiex issir waħda aktar ikkoordinata u koerenti. Il-Komunikazzjoni ta’ Ġunju 2008 dwar Politika Komuni għall-Immigrazzjoni għall-Ewropa saħqet fuq il-bżonn li jissaħħaħ l-Approċċ Globali biex tiġi żgurata politika koerenti komuni Ewropea għall-migrazzjoni[4], filwaqt li enfasizzat il-prinċipju li ġestjoni effikaċi għall-flussi migratorji tirrikjedi sħubija ġenwina u kooperazzjoni ma’ pajjiż terzi u li l-kwistjonijiet dwar il-migrazzjoni għandhon jiġu integrati b’mod sħiħ mal-politiki għall-kooperazzjoni għall-iżvilupp u ma’ dawk esterni tal-UE, kif ukoll li jiġu inkorporati kwistjonijiet li joħorġu minn dawn il-politiki. Dawn l-elementi għandhom ikunu riflessi fil-Patt Ewropew dwar l-Immigrazzjoni u l-Ażil li għandu jiġi adottat mill-Kunsill Ewropew, u li tiegħu l-Komunikazzjoni preżenti għandha l-għan li tkun waħda mill-ewwel elementi kostituttivi. Il-Komunikazzjoni hi wkoll rispons għas-sejħa tal-Kunsill Ewropew lill-Kummissjoni biex tirrapporta dwar x’qed isir biex jiġi implimentat l-Approċċ Globali. Il-Komunikazzjoni tistabilixxi prospetti u tissuġġerixxi kemm titjib sostanzjali kif ukoll metodolġiku għall-Approċċ Globali, li jiffoka fuq mezzi kif jittejbu l-koordinazzjoni, il-koerenza u s-sinerġiji. Il-Komunikazzjoni teżamina r-rilevanza tal-iżvilupp tematiku tal-Approċċ Globali u tissuġġerixxi azzjonijiet profondi u aktar speċifiċi. Din imbagħad tiffoka fuq l-aspetti ġeografiċi u tissuġġerixxi approċċ aktar iddifferenzjat lejn kooperazzjoni adattat għall-kuntest speċifiku tad-diversi reġjuni u pajjiżi. Fl-aħħarnett, tikkunsidra l-Approċċ Globali bħala qafas għall-koerenza u l-koordinazzjoni biex jinkisbu tmexxija aħjar tal-flussi migratorji, u tivvaluta l-effiċjenza tagħha mill-perspettiva tal-istrumenti ta’ finanzjament disponibbli. It-tisħiħ tal-aspetti esterni tal-ażil u l-protezzjoni tar-refuġjati huma element ewlieni tal-approċċ tal-UE lejn il-migrazzjoni iżda dawn l-elementi mhux se jiġu koperti hawn minħabba li huma indirizzati b’mod separat fil-Pjan ta’ Politika dwar l-Ażil ippreżentat mill-Kummissjoni f’Ġunju 2008[5]. 2. Rilevanza tal-Approċċ Globali fuq il-livell tematiku L-Approċċ Globali jirrifletti bidla kbira fid-dimensjoni esterna tal-politika Ewropea dwar il-migrazzjoni matul is-snin riċenti, l-aktar iċ-ċaqliq minn approċċ primarjament immirat lejn is-sigurtà, iffokat fuq it-tnaqqis tal-pressjoni tal-migrazzjoni, għal aproċċ aktar trasparenti u bilanċjat iggwidat minn għarfien aħjar tal-aspetti kollha rilevanti għall-migrazzjoni, li jtejjeb il-miżuri li jmorru mal-amministrazzjoni tal-flussi migratorji, li jqanqal forzi pożittivi għall-iżvilupp permezz tal-migrazzjoni u l-mobbiltà, u li jagħti aktar importanza lill-aspetti ta’ xogħol diċenti fil-politiki biex tiġi amministrata aħjar il-migrazzjoni ekonomika. L-UE iffurmat il-karattru multidimensjonali tal-Approċċ Globali fuq bażi tematika, li tkopri l-migrazzjoni legali u l-mobbiltà, l-immigrazzjoni irregolari u l-migrazzjoni u l-iżvilupp. Bosta azzjonijiet konkreti in loco ittieħdu qabel l-Approċċ Globali, għalkemm ħafna minnhom x’aktarx saru b’mod iżolat. Madanakollu, in-natura proprja tal-Approċċ Globali turi l-ħtieġa li tkun ikkombinata azzjoni aktar sistematika mill-Komunità, l-Istati Membri tal-UE, u l-pajjiżi terzi jew parteċipanti oħra, li jkollhom x’jaqsmu mad-diversi oqsma tematiċi. 2.1. Migrazzjoni ekonomika legali u mobbiltà L-UE tappoġġja l-isforzi għat-tisħiħ tal-kapaċitajiet tal-pajjiżi terzi biex jamministraw il-migrazzjoni legali, inkluż il-faċilitazzjoni tal-ħidma tas-servizzi nazzjonali jew ta’ ċentri awtonomi inkarigati mill-konsultazzjonijiet mal-migranti potenzjali u/jew maċ-ċittadini tagħhħom li jkunu msifrin. Kif kien sostnut fil-Komunikazzjoni ta’ Ġunju dwar politika Ewropea komuni għall-immigrazzjoni, il-pajjiżi terzi għandhom jitqiesu wkoll bħala msieħba meta tkun indirizzata l-ħtieġa għax-xogħol fl-UE filwaqt li tinżamm konformità mal-preferenza Komunitarja għaċ-ċittadini tal-UE. Għalhekk, l-UE għandha bżonn tinvesti biex tinforma lill-migranti potenzjali dwar l-opportunitajiet legali li huma aċċessibbli fl-UE u dwar ir-riskji jekk jagħżlu l-immigrazzjoni irregolarii, u dwar id-drittijiet u l-obbligi tagħhom fil-pajjiż ta’ destinazzjoni. F’dan il-kuntest, dalwaqt ser jiġi ppreżentat portal dwar il-migrazzjoni biex jgħin lill-migranti potenzjali jifhmu r-regoli u l-proċeduri għall-aċċess legali għall-UE u l-Istati Membri tagħhom. Din l-informazzjoni għandha tiġi kkomunikata permezz ta’ kampanji immirati ta’ informazzjoni. Il-Partenarjati pilota ta’ Mobbiltà huma wkoll rilevanti, bl-ewwel tnejn jiġu ffirmati fil-5 ta’ Ġunju 2007 mar-Repubbliki tal-Moldova u ta’ Cape Verde, billi dawn jistabbilixxu qafas ġenerali għall-ġestjoni tal-migrazzjoni ma’ pajjiż terzi individwali. Politika komuni Ewropea dwar l-immigrazzjoni żviluppata aktar ikun jeħtiġilha li taħseb aktar f’modi biex tikkombina lill-persuni li jkunu qed ifittxu l-impjieg mal-vakanzi tal-impjiegi u li tippermetti aċċess aktar flessibbli għal dawk il-migranti bl-intenzjoni li jaħdmu. Dan ifisser li x-xogħol fl-oqsma bħalma huma r-rikonoxximent tal-kwalifiki barranin, l-esplorazzjoni tal-ġarr tad-drittijiet tal-pensjoni u intitolamenti oħra, u l-promozzjoni tal-integrazzjoni tas-suq fiż-żewġ trufijiet tal-mogħdija tal-migrazzjoni u l-inklużjoni soċjali tal-migranti u l-iżvilupp tal-ħiliet interkulturali jeħtieġ li jiġu mtejba u li jingħataw prijorità akbar. Barra minn hekk, l-iżgurar tal-implimentazzjoni sħiħa tal-pakkett tal-viża għar-riċerkaturi[6] li jinkoraġġixxi d-dħul fil-pajjiż u l-mobbiltà għall-skopijiet ta’ riċerka ta’ ċittadini minn pajjiżi terzi huwa kruċjali. Il-mobbiltà għall-iskop ta’ soġġorn qasir u għal negozju qiegħda dejjem issir aktar importanti għall-iżvilupp ekonomiku tal-UE. L-UE u l-Istati Membri tagħha għalhekk għandhom interess fil-promozzjoni ta’ mobbiltà għal żmien qasir, b’mod partikolari billi jiġu simplifikati l-kundizzjonijiet tal-ivvjaġġar ta’ persuni li jivvjaġġjaw bona fide minn pajjiżi terzi, b’mod partikolari dawk li huma ġirien tal-UE. Is-Sistema ta’ Informazzjoni tal-Viża (VIS), li għandha tibda topera fl-2009, għandha tkun akkumpanjata minn żvilupp gradwali għall-pajjiżi terzi kollha li huma soġġetti għall-obbligazzjoni tal-viża sal-2011. Barra minn hekk, il-Kummissjoni għandha tippreżenta proposta għal sistema ta’ vjaġġatur irreġistrat sal bidu tal-2010, li għandha taħbat mal-Konklużjonijiet tal-Kunsill ta’ Ġunju 2010. Ukoll, il-Kodiċi Komunitarja dwar il-Viżi[7] għandha ttejjeb il-provvista tal-informazzjoni u ċ-ċertezza legali għall-applikanti tal-viża u ssaħħaħ il-garanziji proċedurali billi titlob ir-raġunijiet li għandhom jingħataw għal kull rifjut ta’ applikazzjoni tal-viża. Trattament ugwali ma’ applikanti tal-viża għandu jibbenefika minn proċeduri armonizzati u għandu jkun hemm dispożizzjonijiet għal aktar ħruġ ta’ viżi għad-dħul multiplu li jkunu validi għal żmien twil lill-applikanti ta’ bona fide . F’dan il-kuntest, il-Kummissjoni tipproponi li: - Timplimenta u wara tivvaluta l-ewwel ġenerazzjoni ta’ partenarjati ta’ mobbiltà bil-ħsieb li jiġi estiż l-użu tagħhom bħala mekkaniżmu ewlieni għall-kooperazzjoni strateġika ma’ pajjiż terzi magħżula, filwaqt li jkunu kkunsidrati l-prijoritajiet esterni tal-UE.. - Tippromwovi aktar it-twaqqif ta’ ċentri għall-informazzjoni u l-ġestjoni ta’ migrazzjoni f’pajjiżi rilevanti, billi jiġu kkunsidrati r-riżultati tad-diversi esperjenzi li jkunu għaddejjin. - Tagħmel użu aktar sistematiku tal-mezzi ta’ informazzjoni biex tinforma lill-migranti dwar il-kundizzjonijiet għad-dħul fil-pajjiż, l-obbligi u d-drittijiet tagħhom, inklużi dawk fundamentali, u biex tippreparahom għall-integrazzjoni kienu wkoll rilevanti b’kooperazzjoni mal-imsieħba soċjali f’pajjiżi terzi. - Tiżviluppa l-għodod biex jinstab xogħol u jiġi stimulat ġemellaġġ bejn l-aġenziji tas-suq tax-xogħol u l-istituzzjonijiet ewlenin fl-Istati Membri u l-pajjiżi terzi. - Tkun ta’ stimolu għall-iskambju tal-aħjar prassi bejn l-Istati Membri, il-migranti u l-assoċjazzjonijiet tad-djaspori kif ukoll lill-atturi reġjonali u lokali fil-pajjiżi terzi fil-qasam tal-integrazzjoni tal-migranti. - Tipprovdi inċentivi għall-migrazzjoni ċirkolari billi tistabbilixxi jew issaħħaħ miżuri legali operattivi bħalma huma: - it-tħaddim tal-aħjar prassi u t-tnedija ta’ inizzjattivi pilota għall-migrazzjoni ċirkolari biex issaħħaħ il-kontribuzzjoni li l-migrazzjoni ċirkolari tista’ tagħmel għall-iżvilupp fil-pajjiż tal-oriġini u biex ikun żgurat li dik il-mobbiltà tirrispondi għall-bżonnijiet tas-suq fil-pajjiżi ta destinazzjoni. u ma tikkontribuxxix għall-esodu ta’ nies imħarrġa permezz ta’ esplorazzjoni ta’ għodod xjentifiċi biex tiġi ffaċilitata l-migrazzjoni ċirkolari u ċ-ċirkolazzjoni tal-imħuħ bħal mhuma "karigi doppji" (l-aktar għall-professjonisti tas-saħħa, l-għalliema u r-riċerkaturi) u l-ġemellaġġ bejn min jimpjega fis-settur pubbliku u l-istituzzjonijiet fl-Istati Membri tal-UE u l-pajjiżi tal-oriġini tal-migranti u biex tingħata għajnuna lill-migranti jerġgħu jintegraw fis-swieq tax-xogħol fil-pajjiż tal-oriġini. - l-esplorazzjoni ta’ metodi kif jingħata lill-immigranti legali d-dritt għall-aċċess ta’ prijorità għal residenza legali fl-UE aktar fit-tul, u l-eżaminar ta’ kif l-għażliet għal ċittadinanza doppja u l-ġarr lejn pajjiżi terzi tad-drittijiet soċjali li jinkisbu, speċjalment il-ħlasijiet tal-pensjonijiet jista’ jiffaċilità din il-mobbiltà. - Tiżviluppa ċentri komuni għall-applikazzjoni tal-viża bl-iskop li jiġi ffaċilitat l-aċċess tal-applikanti biex jissottomettu l-applikazzjonijiet. - 2.2. Il-ġlieda kontra l-immigrazzjoni irregolari L-UE toffri assistenza biex tissaħħaħ il-ġestjoni tal-fruntieri f’pajjiżi terzi, għall-bini tal-kapaċità għall-gwardjani tal-fruntieri u l-uffiċjali tal-migrazzjoni, għall-finanzjament ta’ kampanji ta’ informazzjoni dwar ir-riskji tal-immigrazzjoni irregolari, biex jittejbu l-kundizzjonijiet tar-riċezzjoni, u biex ikun żviluppat l-użu tat-teknoloġiji tal-bijometrija biex id-dokumenti tal-ivvjaġġar jew tal-identità jkunu aktar sikuri. Il-FRONTEX u Netwerks tal-Uffiċjali ta’ Komunikazzjoni għall-Immigrazzjoni kienu strumentali biex sar progress f’dan ir-rigward. Il-Kunsill stieden lill-Kummissjoni biex tikkunsidra l-estensjoni tal-mandat tal-FRONTEX fir-rigward tas-sostenn li l-Aġenzja tista’ tipprovdi lill-pajjiżi terzi għall-ġestjoni tal-fruntieri. Barra minn hekk, ġew konlużi ftehimiet għar-riammissjoni bejn il-Komunità u ħdax-il pajjiż terz. Riċentement tlesta nogozjar ieħor u għad iridu jsiru erba' mandati oħra ta' negozjati. Il-prattikalitajiet ta’ dawn il-ftehimiet jeħtieġu l-kooperazzjoni effiċjenti u l-miżuri li jakkumpanjawhom għar-ritorn u r-riintegrazzjoni tal-migranti fil-pajjiżi tal-oriġini. Biex jiġi kkumbattut il-kuntrabandu u t-traffikar tal-bnedmin, il-Komunità qed tappoġġja u tippromwovi r-ratifika u l-implimentazzjoni tal-istrumenti internazzjonali, l -abbozz u l-implimentazzjoni ta’ Pjani ta' Azzjoni Nazzjonali Kontra t-Traffikar tal-Bnedmin, titjib leġiżlattiv, u l-prevenzjoni, l-integrazzjoni mill-ġdid u r-riabilitazzjoni tal-vittmi. Il-Pjan ta’ Azzjoni ta’ Ouagadougou ta’ Novembru 2006 (issa parti mill-Partenarjat bejn l-UE u l-Afrika dwar il-Migrazzjoni, il-Mobilità u l-Impjiegi) ħoloq prospetti ġodda ta’ kooperazzjoni bejn l-Unjoni Ewropea u l-Afrika f’dan il-qasam. Fl-aħħarnett, l-UE jeħtiġilha tippersevera fid-djalogu u fl-azzjonijiet ikkunċertati mal-pajjiżi msieħba f’reġjuni partikolari. Għaldaqstant, il-Kummissjoni tipproponi li: - Takkwista u tipprovdi informazzjoni f’waqtha u aġġornata dwar tibdiliet fir-rotta migratorja lejn l-UE billi tippromwovi dejta komparabbli li tista’ torbot fuqha li għandha tinġabar kemm mill-pajjiżi fejn jitilqu u kemm f’dawk fejn jaslu l-migranti, u li tesplora metodoloġiji xjentifiċi ġodda, billi tagħmel użu sħiħ mit-teknoloġiji ġodda, bħalma hija s-sistema elettronika ta' mapep. - Tipprovdi assistenza lil pajjiżi terzi prinċipali biex tissaħħaħ il-ġestjoni tal-migrazzjoni, eż. jiġu skambjati l-esperjenzi fuq kwistjonijiet ta’ kontroll mal-fruntieri, jitħarrġu l-gwardjani ta’ mal-fruntieri u l-iskambju ta’ informazzjoni operattiva. - Issostni lill-pajjiżi terzi biex jadottaw u jimplimentaw l-Istrateġiji Nazzjonali għall-Ġestjoni Integrata tal-Frunteri b’konformità mal-istandards tal-UE. - Issostni lill-organizzazzjonijiet lokali li jkunu joperaw ħalli jissensibilizzaw lill-migranti potenzjali biex jibqgħu f’pajjiżhom u jgħinihom isibu l-opportunitajiet hemm. - Tintensifika, bl-involviment attiv tal-pajjiżi tal-oriġini u ta’ trażitu, b’mod partikolari fil-kontest tal-Politika Ewropea ta’ Viċinat, l-operazzjonijiet konġunti u l-kooperazzjoni għall-ħolqien ta’ infrastruttura għas-sorveljanza tal-fruntieri taħt is-Sistema Ewropea għas-Sorveljanza tal-Fruntieri (EUROSUR). - Filwaqt li l-politika ta’ riammissjoni qed tiddaħħal aktar fl-Approċċ Globali u fil-prijoritajiet tiegħu u filwaqt li qed jintuża tal-potenzjal ta’ partenarjati ta’ mobbiltà, tintensifika l-isforzi fuq ftehim ta’ ammissjoni mill-ġdid bejn il-KE u l-pajjiżi prinċipali tal-oriġini u ta’ tranżitu; taċċerta li l-pajjiżi terzi jwettqu l-obbligazzjonijiet tagħhom biex jiddaħħlu lura fil-pajjiż, il-persuni li jkunu qed joqogħdu b’mod illegali fl-UE, inkluż fejn ikun applikabbli taħt il-Ftehim ta’ Cotonou, u r-rikonoxximent tad-dokumenti li jiffaċiltaw ir-ritorn tal-migranti mingħajr dokumenti, kif ukoll toffri l-għajnuna neċessarja għall-ammissjonijiet mill-ġdid fil-pajjiż. Tiżgura li l-operazzjonijiet kollha ta’ ritorn jitwettqu b’dinjità u b’konformità mal-istandards tad-drittijiet umani, u tagħmel dak kollu li jkun meħtieġ biex tiżgura s-sostenibbiltà ta’ dan ir-ritorn. - Tinkoraġġixxi lill-pajjiż terzi biex jirratifikaw u jimplimentaw l-istrumenti internazzjonali relatati mal-ġlieda kontra l-kuntrabandu u t-traffikar tal-persuni. - Fuq livell globali, issaħħaħ il-kooperazzjoni fil-ġlieda kontra t-traffikar tal-bnedmin fi ħdan organizzazzjonijiet internazzjonali, b’mod partikolari man-Nazzjonijiet Uniti. - Tinkoraġġixxi l-għoti ta’ attenzjoni xierqa lill-kwistjoni tat-traffikar tal-bnedmin fid-djalogu politiku u ta’ kooperazzjoni mal-pajjiżi msieħba u mal-organizzazzjonijiet reġjonali bħalma huma l-Unjoni Afrikana, l-ECOWAS, is-SADC, l-ASEAN jew l-ASEM. - Tagħti prijorità għall-implimentazzjoni tal-Pjan ta’ Azzjoni ta’ Ouagadougou, issostni lill-organizzazzjonijiet reġjonali fl-iżvilupp ta’ strateġiji u pjani ta’ azzjoni kontra t-traffikar, u tiżgura li dawk eżistenti jitwettqu. 2.3. Migrazzjoni u żvilupp Hemm ħafna inizzjattiivi riċenti jew li jinsabu għaddejjin fil-qasam tal-migrazzjoni u l-iżvilupp, bħalma huma inizzjattivi li jinkoraġġixxu l-impatt pożittiv fuq l-iżvilupp mit-trasferimenti tal-fondi tal-migranti u li jonqsu l-ispejjeż tat-trasferimenti tal-fondi. Tnidew ukoll inizjattivi oħra indirizzati biex jgħinu lill-membri tad-dijaspori jikkontribwixxu għall-pajjiż tal-oriġini tagħhom u biex jiffaċilitaw ir-ritorn temporanju ta’ migranti bi kwalifiki għoljin . Taw prova li kienu ta’ suċċess flimkien ma’ inizzjattivi li jikkonċernaw il-migrazzjoni ċirkolari mill-perspettiva ta’ żvilupp, u miżuri mmirati għat-tluq mill-pajjiż ta’ persuni ta’ ħila u l-ingaġġ etiku, b’mod partikolari fejn jidħlu l-professjonisti fil-kura tas-saħħa. Ix-xogħol fuq il-migrazzjoni u l-iżvilupp għandu issa jsir b’mod aktar profond u rfinut. L-għanijiet, il-prinċipji u l-aspetti organizzattivi tal-Kunsens Ewropew dwar l-Iżvilupp[8] għandu jiġi applikat bil-ħsieb li jissaħħu l-isforzi tal-UE biex jiġu indirizzati l-kawżi prinċipali għall-migrazzjoni, b’iffokar speċifiku fuq kwistjonijiet ta’ impjiegi, governanza u żviluppi demografiċi. Politiki ta’ migrazzjoni għandhom jiġu inkorporati b’mod strutturali f’politiki ta’ saħħa, edukazzjoni u kapital uman, u fi strateġiji soċjali u ekonomiċi. Politiki ta’ migrazzjoni u żvilupp għandhom jiffokaw ferm aktar fuq riforma ekonomika u l-ħolqien tal-impjiegi u fuq it-titjib tal-kundizzjonijiet tax-xogħol u l-qagħda soċjo-ekonomika fil-pajjiżi bi dħul finanzjarju baxx u medju, u f’reġjuni kkaratterizzati minn pressjonijiet għolja ta’ emigrazzjoni. Dan għandu jinkludi l-promozzjoni biex tkun aċċessibbli edukazzjoni ta’ kwalità għal kulħadd, l-iżvilupp u t-titjib tat-taħriġ vokazzjonali u r-rinforz ta’ ħiliet għall-ġestjoni, u li jiġi żviluppat aktar ir-rwol tas-swieq tax-xogħol uffiċjali. Il-Partenarjat bejn l-UE u l-Afrika dwar il-Migrazzjoni, il-Mobbiltà u l-Impjiegi, stabbilit fl-2007, issa jipprovdi l-qafas għal dan fil-pajjiż Afrikani. Ir-reġjuni l-oħra bħalma huma dawk tal-Ewropa tal-Lvant u tal-Asja, l-istrutturi ta’ kooperzzjoni eżistenti u l-partenarjati ta’ mobbiltà huma strumenti potenzjali għal dan l-iffokar. Id f’id mal-kapital uman u l-approċċ iffokat fuq l-impjiegi, il-miżuri fl-oqsma tal-investiment barrani dirett u l-kummerċ huma essenzjali. Barra minn hekk, l-UE għandha tifformula politika b’rispons għall-iżviluppi riċenti bħalma hu l-impatt dejjem jiżdied tal-bidla fil-klima fuq iċ-ċaqliq migratorju. F’dan il-kuntest, il-Kummissjoni tipproponi li: - Taħdem għall-kisba ta’ trasferimenti effiċjenti, sikuri u bi prezz baxx għal impatt aktar wiesa ’ ta ’ żvilupp permezz ta’: - titjib fl-istatistika u s-sostenn għall-iżvilupp tas-settur finanzjarju, - ħolqien ta’ klima favorevoli għal investiment barrani dirett fil-pajjiżi tal-oriġini tal-migranti, inkluż l-investiment produttiv biex jintbagħtu l-fondi tal-migranti, u f’dan il-kuntest il-Kummissjoni taħdem mas-settur finanzjarju biex jiġu inkoraġġiti l-fondi ta’ investiment għall-mobbiltà, - tħeġġiġ tal-Istati Membri, taħt id-Direttiva għas-Servizzi ta’ Ħlasijiet, biex jirregolaw ukoll tranżazzjonijiet "one-leg" li fihom tal-anqas wieħed mill-fornituri tas-servizzi ta’ Pagamenti jkun allokat barra miż-ŻEE sabiex it-trasferimenti tal-fondi jkunu jistgħu jintbagħtu b’aktar trasparenza u bi protezzjoni adegwata tal-konsumatur, - b’kooperazzjoni mill-qrib mal-Unjoni Afrikana u l-Bank Dinji, it-twaqqif ta’ istitut għall-bgħit tal-fondi fl-Afrika u żieda fil-ħidma fuq il-bgħit tal-fondi b’mod partikolari fil-Balkani tal-Punent. - Il-promozzjoni u s-sostenn ta’ inizzjattivi minn gruppi ta’ migranti u organizzazzjonijiet tad-dijaspora biex jinvolvu ruħhom f'inizjattivi ta' politika tal-UE ma’ u dwar il-pajjiżi u r-reġjun tal-oriġini tagħhom u biex: - isir użu aħjar tal-potenzjal uman u ekonomika tad-dijaspori għall-iżvilupp tal-pajjiżi msieħba, permezz ta’ inizzjattivi mmirati f’oqsma bħal mhuma l-faċilitazzjoni tal-kummerċ, il-promozzjoni tal-investiment u n-netwerking tranżnazzjonali. - jiġu sostnuti sforzi mill-pajjiżi tal-oriġini tal-migranti biex jgħinu lid-dijaspori tagħhom. - jiġu sostnuti gruppi tad-dijaspori li huma ingaġġati fl-attivitajiet marbuta mal-iżvilupp fil-pajjiż tal-oriġini tagħhom. - jiġu inkoraġġiti inizzjattivi biex il-migranti u l-membri tad-dijaspori jingħataw għajnuna biex ikollhom aċċess għall-konsultazzjonijiet dwar ġestjoni tan-negozju, l-opportunitajiet ta' mikro-kreditu u s-sostenn għall-SMEs fil-pajjiżi tal-oriġini. - Issaħħaħ id-dimensjoni tal-Politika ta’ Koerenza għall-Iżvilupp - Policy Coherence for Development (PCD) – tar-rabta bejn l-migrazzjoni u l-iżvilupp b’kooperazzjoni mill-qrib mal-pajjiżi kkonċernati u b’enfasi partikolari fuq il-persuni ta’ ħila li jħallu pajjiżhom billi: - jinkiseb għarfien aktar profond u speċifiku għad-diversi setturi tad-dimensjoni u l-impatt fil-mument attwali u fil-ġejjieni tal-peruni ta’ ħila li jħallu pajjiżhom, - Tkun sostnuta d-definizzjoni u l-implimentazzjoni tal-politiki speċifiċi ta’ ħiliet ta’ salvagwardja għall-iżviluipp', ibbażat fuq it-taħriġ, ir-ritensjoni, l-ingaġġ etiku u r-ritorn,[9] - jiġi kkunsidrat kif l-aħjar jiġi żviluppat ingaġġ etiku ta’ persunal għal servizzi ta’ saħħa minn pajjiżi terzi, bħala parti minn green paper dwar l-operaturi tas-saħħa Ewropej. - Tippromwovi l-aċċess għall-edukazzjoni ta’ kwalità għal kulħadd, l-iżvilupp u t-titjib tat-taħriġ vokazzjonali u r-rinforz tal-ħiliet ta’ ġestjoni u tiżviluppa aktar ir-rwol tas-swieq uffiċjali tax-xogħol u l-kundizzjonijiet diċenti ta’ xogħol fil-pajjiżi bi dħul finanzjarju baxx u medju bil-ħsieb li jittejbu l-kundizzjonijiet u l-oppotunitajiet ta’ impjiegi f’reġjuni kkaraterizzati minn pressjonijiet għolja ta’ emigrazzjoni. - Tapplika l-għanijiet, il-prinċipji u l-aspetti organizzattivi tal-Konsensus Ewropew dwar l-Iżvilupp ħalli jissaħħu l-isforzi tal-UE biex jiġu indirizzati l-kawżi prinċipali għall-migrazzjoni, b’iffokar speċifiku fuq kwistjonijiet ta’ impjiegi, governanza u żviluppi demografiċi. - Tippreżenta Green Paper dwar ir-relazzjoni bejn il-bidla fil-klima u l-migrazzjoni u tikseb għarfien aħjar tan-numru ta’ nies li qed jiġu affettwati issa u fil-futur. 3. Rilevanza tal-Approċċ Globali f'termini ġeografiċi 3. 1. Ir-rotot migratorji tan-Nofsinhar L-Approċċ Globali ffoka l-ewwel fuq l-Afrika u b’mod partikolari fuq l-Afrika ta’ Taħt is-Saħara, billi ġew ikkunsidrati l-pajjiżi tul ir-rotot migratorji għall-Unjoni Ewropea. L-Approċċ stabbilixxa forom ġodda ta’ djalogu u kooperazzjoni bejn pajjiżi minn diversi postijiet reġjonali, lil hinn mil-linji tradizzjonali tal-fruntieri tar-relazzjoni bejn l-Unjoni Ewropea u dawn il-pajjiżi. Fuq livell politiku, tnieda proċess reġjonali importanti b’konferenza ministerjali dwar il-migrazzjoni u l-iżvilupp f’Rabat f’Lulju 2006, li stabbilixxa qafas għal azzjoni komprensiva, segwita minn inizzjattivi konkreti, werkxops u t-tieni Konferenza ministerjali f’Pariġi f’Novembru 2008. L-Approċċ Globali kien ta’ ispirazzjoni wkoll għall-Konferenza Ministerjali ta’ Tripli (Novembru 2006), li għall-ewwel darba, nidiet approċċ komuni bejn l-Unjoni Ewropea u l-Afrika kollha. L-ewwel laqgħa ministerjali tal-Euromed dwar il-migrazzjoni li qatt saret f’Albufira (Novembru 2007) stabbilixxiet il-prijoritajiet fil-forma ta’ inizjattivi konkreti ta’ kooperazzjoni. Is-samit bejn l-UE u l-Afrika ta’ Liżbona (Diċembru 2007) ittrasforma l-approċċ komuni f’termini konkreti billi adotta l-Partenarjat bejn l-UE u l-Afrika dwar il-Migrazzjoni, il-Mobbiltà u l-Impjieg. Fuq livell bilaterali, id-djalogu politiku dwar il-migrazzjoni tnieda f’għadd ta’ pajjiżi prinċipali, xprunati mill-missjonijiet tal-UE dwar il-migrazzjoni bbażati fuq l-Artikoli 8 u 13 tal-Ftehim ta’ Cotonou. Barra minn hekk, kienet stabbilita pjattaforma ta’ kooperazzjoni mal-Etjopja. Fl-aħħarnett, il-partenarjat ta’ mobbilità ma’ Cape Verde ta’ Ġunju 2008 (li jkopri l-migrazzjoni legali, il-ġlieda kontra l-immigrazzjoni irregolari, u l-migrazzjoni u l-iżvilupp), li għandu jiġi segwit minn taħditiet esploratorji mas-Senegal, għandu jwitti t-triq għal kooperazzjoni operattiva estiża fejn għandha x’taqsam il-migrazzjoni f’dan ir-reġjun. B’diversi inizjattivi li għaddejjin, il-koerenza hija l-qofol, kemm fuq il-livell ta’ żviluppi politiċi u kif ukoll fuq il-livell ta’ implimentazzjoni. L-azzjoni miftiehma tul ir-rotot migratorji jeħtieġu kooperazzjoni intra-Afrikana, speċjalment bejn il-pajjiżi Afrikani ta’ Taħt is-Saħara u l-pajjiżi tal-Afrika ta’ Fuq. Organizzazzjonijiet bħal mhuma l-Unjoni Afrikana u l-ECOWAS jeħtieġu r-riżorsi biex din il-kooperazzjoni tiġi kkoordinata. Kwistjonijiet politiċi sensittivi bħal mhuma l-protezzjoni tar-refuġjati, il-faċilitazzjoni tal-viża u r-riammissjoni jridu jiġu indirizzati f’kuntest ġenerali, ibbilanċjat, u jeħtieġ isir progress f’kull aspett. F’dan il-kuntest, il-Kummissjoni tipproponi li: - Tiżgura li l-aspetti kollha tal-Kooperazzjoni UE-Afrika jiġu implimentati u vvalutati fuq livell politiku permezz ta’ laqgħat ministerjali suċċessivi, b’segwitu għas-Samit ta’ Liżbona 2010. - Tuża t-Tim tal-UE għall-Implimentazzjoni tal-Migrazzjoni, il-Mobbilità u l-Partenarjat għall-Impjieg li kien iffurmat riċentement bħala l-istrument prinċipali għall-koordinazzjoni operattiva bejn il-Kummissjoni u l-Istati Membri. - Issaħħaħ is-sjieda tal-politika fost il-pajjiżi Afrikani billi tiffoka fuq l-importanza tal-flussi migratorji bejn in-Nofsinhar u n-Nofsinhar, u ssostni lill-pajjiż Afrikani li jkunu jixtiequ jiżviluppaw politika nazzjonali ta’ migrazzjoni. - Tippromwovi kooperazzjoni trijangulari (jiġifieri kooperzzjoni bejn il-pajjiżi tal-Magħreb u ta’ Taħt is-Saħara, b’sostenn mill-UE), b’mod partikolari permezz ta’ inizzjattivi bħal mhuma l-iżvilupp tal-ossevatorji tal-migrazzjoni, l-informazzjoni dwar il-migrazzjoni legali, il-promozzjoni ta’ kooperazzjoni konsulari, il-kooperazzjoni dwar l-ammissjoni mill-ġdid, il-ġestjoni tal-kontroll tal-fruntieri u l-flussi mħallta ta’ migrazzjoni. - Iżżid l-għarfien dwar il-fondi mibgħuta fl-Afrika bit-twaqqif ta’ Istitut Afrikan għall-Bgħit tal-fondi taħt it-tmexxija tal-Unjoni Afrikana u bi sħubija mal-Bank Dinji - Tagħmel aktar użu mill-mezzi bilaterali kif ukoll mill-istrutturi reġjonali u ta’ kooperazzjoni kontinentali bħlama huma l-ECOWAS, il-proċess tal-Euromed, il-proċess ta’ Rabat u l-Unjoni Afrikana, għal djalogu u kooperazzjoni aktar orjentati lejn ir-riżultati. - Tiżgura segwitu sistematiku u operattiv tal-missjonijiet konġunti ta’ migrazzjoni u kooperazzjoni ta’ migrazzjoni relatati mal-Ftehim ta’ Cotonou. 3. 2. Ir-reġjuni tal-Lvant u tan-Nofsinhar li huma ġirien tal-UE Fl-2007, l-Approċċ Globali ġie estiż għar-reġjuni tal-Lvant u tan-Nofsinhar li huma ġirien tal-Unjoni Ewropea, u b’mod anqas enfassizzat għal-Lvant Nofsani u l-Asja. Il-prijoritajiet tal-Approċċ Globali għal dawn ir-reġjuni kienu konformi ta’ dawk ta' qabel, l-aktar tal-politika Ewropea ta’ Viċinat, l-istrateġija tal-Preadeżjoni u l-proċess ta’ Tkabbir. Id-djalogu u l-kooperazzjoni dwar il-migrazzjoni kienu diġà mexjin ġmielhom f’dawn l-oqsma. Fl-istess waqt, il-proċessi reġjonali bħall-proċessi ta’ Budapest u Söderköping, u organizzazzjonijiet reġjonali bħal mhuma l-OSCE u tal-Kunsill tal-Ewropa kienu wkoll attivi f’dawn l-oqsma. L-Approċċ Globali kien kapaċi jibni fuq dawn ir-riżultati. Il-partenarjat pilota tal-mobbiltà mar-Repubblika tal-Moldova u t-tnedija tal-pjattaforma ta’ kooperazzjoni tal-Baħar l-Iswed huma frott tal-Approċċ Globali f’dan ir-reġjun. Taħditiet ta’ esplorazzjoni ma’ Ġeorġja għal partenarjat pilota ta’ mobbiltà jistgħu wkoll jipprovdu riżultati importanti, li jwittu t-triq għal kooperazzjoni ma’ pajjiżi msieħba oħrajn. Filwaqt li l-kwistjonijiet ta’ sigurtà (il-kontroll tal-fruntieri, il-ġlieda kontra l-immigrazzjoni irregolari, eċċ) u issa l-kwistjonijiet dwar il-migrazzjoni legali li dejjem qed jiżdiedu, kienu l-ewwel miri ewlenin għal kooperazzjoni f’dan ir-reġjun, bdiet titfaċċa ukoll id-dimensjoni tal-migrazzjoni u l-iżvilupp. Fil-fatt, għandu jkun hemm valur ċar miżjud fl-iżvilupp tal-kooperazzjoni, mal-pajjiżi xierqa, fl-oqsma tal-ġestjoni tal-migrazzjoni tax-xogħol, l-opportunitajiet biex jittejjeb l-iżvilupp għall-bgħit tal-fondi, ir-ritorn volontarju u l-integrazzjoni mill-ġdid tal-migranti, u n-netwerks tad-dijaspori. Fl-aħħarnett, uħud mill-għodod l-oħra tal-Approċċ Globali lejn il-migrazzjoni, bħalma huma l-profili tal-migrazzjoni u l-pjattaformi ta’ kooperazzjoni, għandhom jiġu applikati b’mod aktar sistematiku għar-reġjuni tal-Lvant u tax-Xlokk. Fid-dawl ta' dan ta' hawn fuq, ikun xieraq li: - Tiżdied il-viżibbiltà tal-Approċċ Globali taħt Politika Ewropea ta’ Viċinat u l-istrateġija ta’ qabel l-adeżjoni billi tiġi intensifikata l-kooperazzjoni mal-pajjiżi ġirien u billi jsir użu aħjar tal-istrutturi eżistenti għad-djalogu u l-kooperazzjoni. - Titkabbar is-sinerġija bejn l-Approċċ Globali u l-istrutturi l-oħra ta’ kooperazzjoni, speċjalment f’rabta mat-Turkija u l-pajjiżi tal-Balkani tal-Punent. - Tissaħħaħ il-preżenza tal-UE fil-proċess reġjonali konsultattiv, b’mod partikolari tal-proċessi ta’ Budapest u Söderköping, u l-organizzazzjonijiet reġjonali bil-għan li jiġi promoss l-Approċċ Globali fuq skala reġjonali. - Jiġi żgurat li ftehimiet eżistenti marbuta mal-migrazzjoni jiġu implimentati kollha, u titfittex il-kooperazzjoni operattiva f'termini ta' ġestjoni tal-fruntieri, l-immigrazzjoni irregolari, ir-riammissjoni u r-ritorn, u t-traffikar tal-bnedmin. - Tkun żviluppata l-Pjattaforma ta’ Kooperazzjoni tal-Baħar l-Iswed u jiġu applikati b’mod aktar sistematiku l-profili tal-migrazzjoni u l-missjonijiet tal-migrazzjoni fir-reġjun. - Tiġi enfasizzata d-dimensjoni tal-migrazzjoni u l-iżvilupp b’inizjattivi konkreti li jiffukaw fuq il-migrazzjoni ċirkolari, il-bgħit tal-fondi u n-netwerks tad-dijaspori. 3. 3. Approċċ iddifferenzjat f’negozjati ma’ reġjuni oħra Għalkemm kienu punt ta' referenza fil-Komunikazzjoni preċedenti dwar l-Approċċ Globali, il-Kawkażu tan-Nofsinhar, l-Asja Ċentrali, il-Lvant Nofsani u l-Asja rċevew biss attenzjoni limitata taħt l-Approċċ Globali. Madanakollu, il-potenzjal tal-migrazzjoni ta’ dawn ir-reġjuni (f’termini tal-immigrazzjoni irregolari jew tal-migrazzjoni legali ekonomika lejn l-UE) ma jistgħux jiġu injorati, u jeħtieġu metodoloġija aktar pragmatika ddifferenzjata u orjentata lejn ir-riżultati, bl-użu kemm ta’ approċċ multilaterali u kif ukoll ta’ approċċ bilaterali. Barra minn hekk, pajjiżi bħall-Indja, iċ-Ċina, il-Vjetnam, is-Sri Lanka u l-Filippini, kif ukoll il-Lvant Nofsani qegħdin dejjem isiru aktar rilevanti għall-politika tal-UE dwar il-migrazzjoni. Fir-rigward tal-Amerka Latina u l-Karibew, hu importanti li tiġi segwita d-Dikjarazzjoni ta’ Lima tas-Samit bejn l-UE u l-pajjiżi tal-Amerka Latina (UE-LAC) ta’ Mejju 2008 billi jiġi żviluppat djalogu strutturat u komprensiv dwar il-migrazzjoni, billi jiġu identifikati sfidi komuni u oqsma għall-kooperazzjoni reċiproka u li jibbenefikaw mill-attivitajiet tal-esperti tal-UE-LAC. Fid-dawl ta' dan ta' hawn fuq, ikun xieraq li: - Jintużaw l-istrutturi eżistenti multilaterali bejn l-UE u l-Asja, u l-ASEM b'mod partikolari, biex ikun hemm djalogu aktar profond għall-politiki ta' migrazzjoni, skambji ta' esperjenzi u l-aħjar prassi u jkunu esplorati sinerġiji possibbli bejn iż-żewġ kontinenti. - Jiġi kkunsidrat li jitwessa’ d-djalogu eżistenti dwar il-immigrazzjoni irrregolarii maċ-Ċina biex ikunu inklużi l-aspetti kollha marbuta mal-migrazzjoni u biex jiġi stabbilit djalogu ma’ għadd limitat ta’ pajjiż Asjatiċi, b’mod partikolari l-Indja, il-Vjetnam u l-Filippini. - Jiġi żgurat segwitu għad-Dikjarazzjoni ta’ Lima biex isir aktar profond l-għarfien reċiproku tagħna tal-isfidi tal-migrazzjoni u tal-politiki tal-migrazzjoni eżistenti, u biex tissaħħaħ il-kollaborazzjoni eżistenti billi jinħoloq qafas maqbul għal kooperazzjoni u partenarjat akbar bejn l-Unjoni Ewropea u l-Amerka Latina u l-Karibew dwar politiki għall-migrazzjoni u l-mobbiltà. 4. L-appoċċ Globali bħala qafas ta’ koerenza, koordinazzjoni u effikaċja għall-governanza aħjar tal-migrazzjoni L-approċċ il-ġdid ta’ governanza propost fil-Komunikazzjoni ta’ Ġunju 2008 dwar Politika Komuni ta’ Immigrazzjoni għall-Ewropa għandu jkollu wkoll piż fuq il-metodi ta’ ħidma għall-ġejjieni taħt l-Approċċ globali, li għandu jkun aktar koerenti u aktar effikaċi. Notevolment, ikun meħtieġ li jsiru analiżi u valutazzjoni regolari f’kooperazzjoni mill-qrib bejn l-Istati Membri u l-Kummissjoni biex ir-riżultati tagħhom jiġu inklużi fir-rapport annwali għall-Kusill Ewropew tar-Rebbiegħa kif kien issuġġerit fil-Komunikazzjoni ta’ Ġunju u fil-Patt Ewropew għall-Immigrazzjoni. 4. 1. Koordinazzjoni u koerenza L-Approċċ Globali, bil-politika komprensiva tiegħu lejn il-migrazzjoni, jirrikjedi koordinazzjoni eqreb bejn l-UE u l-livelli nazzjonali, reġjonali u lokali u ma’ pajjiż terzi, billi juża firxa ta’ strumenti. Missjonijiet ta’ migrazzjoni, profili ta’ migrazzjoni, partenarjati ta’ mobbiltà u pjattaformi ta’ kooperazzjoni diġà urew x’isarrfu, iżda strumenti bħal dawn jeħtieġ li jiġu applikati b’mod aktar sistematiku biex tkun żgurata l-koordinazzjoni strutturali u l-koerenza politika. Jidher ċar li hemm bżonn titjib fil-kooperazzjoni bejn il-Kummissjoni u l-Istati Membri fil-pajjiżi terzi, u li jiġi żgurat li l-isforzi jkunu kkoordinati b’mod xieraq. Teżisti wkoll il-ħtieġa li tittejjeb u titkabbar il-bażi għall-inizjattivi ta’ migrazzjoni. Biex tkun ikkombinata l-informazzjoni disponibbli lill-Kummissjoni, l-Istati Membri, l-aġenżiji tal-UE u entitajiet l-oħra jistgħu jkunu ta’ għajnuna f’dan ir-rigward. Hu wkoll meħtieġ li l-għanijiet politiċi tal-Unjoni Ewropea jissarrfu aħjar f’termini konkreti u operattivi fir-rigward tal-migrazzjoni, fid-djalogu u l-kooperazzjoni mal-pajjiżi terzi. Partenarjat ġenwin jista’ jinbena u jinżamm biss f’każ li ż-żewġ naħat jinvestu b’mod suffiċjenti fl-informazzjoni dwar l-intenzjonijiet tal-politika u l-iżviluppi tagħhom Id-diskussjonijiet imqanqla li akkumpanjaw l-adozzjoni tad-Direttiva dwar ir-Ritorn fis-sajf tal-2008 hi tfakkira ċara tal-ħtieġa li l-UE tikkomunika aħjar il-politiki tagħha. Fl-aħħarnett, l-UE u l-Istati Membri tagħha għandhom jadottaw profil aktar għoli jimpenjaw ruħhom b’mod attiv fil-promozzjoni tal-Approċċ Globali f’diversi strutturi multilaterali, globali u reġjonali bħal mhu l-Forum Globali għall-Migrazzjoni u I-Iżvilupp - Global Forum for Migration and Development (GFMD li s-sessjoni tiegħi li jmiss se ssir f’Manila f’Ottubru u li għandu jagħti l-opportunità lill-UE biex tippreżenta pożizzjoni koerenti u konsolidata lill-organizzazzjonijiet tan-Nazzjonijiet Uniti, l-Organizzazzjoni Dinjija dwar is-Saħħa, il-G8, l-OECD, l-OSCE, il-Kunsill tal-Ewropa, l-Organizzazzjoni Internazzjonali għall-Migrazzjoni, il-Bank Dinji u l-banek reġjonali ta’ żvilupp, kif ukoll il-proċessi reġjonali konsultattivi. Fid-dawl ta' dan kollu, il-Kummissjoni tipproponi li: - Tintegra u tikkoordina l-migrazzjoni ma’ oqsma oħra ta’ politika, inkluż l-iżvilupp, il-politika barranija, is-sigurtà, il-kummerċ, l-ambjent, l-agrikoltura, l-impjiegi, l-edukazzjoni, is-saħħa, ir-riċerka, u l-oqsma soċjali u li tippromwovi konsultazzjoni f’waqtha mal-persuni interessati rilevanti kemm internament u kemm esternament. - Issaħħaħ l-interazzjoni regolari bejn id-diversi ministeri fl-Istati Membri biex tiġi żgurata l-implimentazzjoni tal-Approċċ Globali. - Ittejjeb u żżid il-kapaċitajiet għall-ġestjoni tal-migrazzjoni bħala parti mill-kompiti prinċipali tad-Delegazzjonijiet tal-Kummissjoni u l-Ambaxxati tal-Istati Membri, eż. billi jiġu stabbiliti mekkaniżmi ta’ sostenn għall-migrazzjoni għall-iskambju tal-informazzjoni, l-esperjenzi u t-taħriġ. - Issaħħaħ il-miżuri għall-bini tal-kapaċità f’sorsi magħżula u fil-pajjiżi ta’ tranżitu tal-migrażżjoni eż. billi tibda Timijiet ta' Sostenn għall-Migrazzjoni, b'esperti assenjati mill-awtoritajiet tal-Istati Membri. 4.2. Użu effiċjenti ta’ sostenn finanzjarju L-Approċċ Globali hu ffinanzjat b'mod partikolari permezz tal-istrumenti finanzjarji disponibbli tal-UE. Dawn jinkludu l-Programm Aeneas, li issa ġie ssostitwit bil-Programm Tematiku ta’ kooperazzjoni mal-pajjiż terzi fl-oqsma tal-migrazzjoni u l-ażil, u l-Programm ta’ Solidarjetà u l-Flussi Migratorji. Finanzjament ieħor ġej mill-istrumenti ġeografiċi, l-aktar il-programmi Meda u Tacis, li issa ġew issostitwiti mill-Istrument Ewropew ta’ Viċinat u Partenarjat u mill-istrument ġeografiku għall-Afrika ta’ Taħt is-Saħara, ir-reġjun tal-Karibew u tal-Paċifiku, il-Fond Ewropew għall-Iżvilupp, kif ukoll mill-Istrument ta’ Kooperazzjoni ta’ Żvilupp għall-Asja u l-Amerka Latina. Madanakollu, ir-regoli implimentattivi għal dawn l-istrumenti li għadhom kif issemmew, kultant ixekklu il-limitu safejn jistgħu jiġu użati għal skopijiet ta’ migrazzjoni. Il-Mekkaniżmu ta’ Rispons Rapidu, li issa ġie ssostitwit bl-Istrument ta’ Stabilità, ukoll intuża għas-sostenn ta’ wħud mill-inizjattivi ta’ migrazzjoni. Il-mobilizzazzjoni kumplimentari u f’waqtha tad-diversi sorsi ta’ finanzjament tal-KE tibqa toffri sfida u hemm il-ħtieġa li jiġi kkunsidrat kif l-aħjar jiġu kkombinati dawn id-diversi sorsi – inkluż il-finanzjament mill-Istati Membri tal-UE u sorsi oħra minn barra. Il-mod kif id-diversi strumenti Komunitarji qed jintużaw jeħtieġ li jiġi mtejjeb, kif trid tittejjeb l-azzjoni li jieħdu l-Istati Membri u l-Komunità. Għandu jiġi inkoraġġit it-taħlit volontarju tar-riżorsi tal-Komunità, l-Istati Membri u l-pajjiż terzi li huma f’konformità mal-proposti fil-Komunikazzjoni dwar Politika Komuni ta’ Immigrazzjoni għall-Ewropa, Fil-qosor, biex l-Approċċ Globali jsir aktar effiċjenti jkun jiddependi parzjalment mill-metodu u l-mandat ta’ finanzjament, u jitlob impenn akbar mir-riżorsi umani. Dan jitlob li jkun hemm titjib fil-koordinazzjoni fost il-partijiet interessati kollha, u monitoraġġ u evalwazzjoni aktar regolari u effikaċi. Fid-dawl ta’ dan ta’ hawn fuq il-Kummissjoni tipproponi li: - Tistabbilixxi mekkaniżmi għall-koordinazzjoni u, possibbilment, kondiviżjoni tar-riżorsi tal-Istati Membri, il-Komunità u l-pajjiżi terzi sabiex jaqdu l-prijoritajiet tal-Approċċ Globali. - Tivvaluta l-effiċjenza tal-istrumenti finanzjarji attwali tal-KE f’termini tal-ħila tagħhom biex jilħqu l-għanijiet tal-Approċċ Globali għal migrazzjoni. 5. Konklużjonijiet Taħt l-Approċċ Globali, l-Unjoni Ewropea qed tiżviluppa mod innovattiv kif jiġu indirizzati l-kwistjonijiet dwar il-migrazzjoni fil-kumpessità tagħhom kollha. Għalkemm għadu jinsab fi stadju bikri, dan hu approċċ li diġà iġġenera l-impetu politiku neċessarju u għolla l-profil tad-dimensjoni esterna tal-politika Ewropea għall-migrazzjoni. Kien approċċ inklużiv u komprensiv anke fis-sens li kien żviluppat b’ritmu mgħaġġel f'termini tematiċi u ġeografiċi. Il-Komunikazzjoni hi bbażata fuq il-prinċipji ssuġġeriti fil-Komunikazzjoni riċenti dwar Politika Komuni għall-Immigrazzjoni għall-Ewropa u tipprovdi l-ewwel strutturi għall-azzjonijiet proposti, li għandhom jiġu inklużi fil-Patt Ewropew għall-Immigrazzjoni u l-Ażil. L-analiżi f’din il-Komunikazzjoni tittratta l-Approċċ Globali kemm f’termini ġeografiċi u kemm tematiċi. Madanakollu, issa hu meħtieġ li jiġi rfinut l-approċċ sabiex jirrifletti aħjar l-għanijiet strateġiċi tal-migrazzjoni tal-UE: li jkunu kkunsidrati il-partikolaritajiet tar-reġjuni u l-pajjiżi; u li tgħinna namministraw b’mod aktar effikaċi l-isfidi l-ġodda li qed jevolvu u l-opportunitajiet li qed toffri l-migrazzjoni. Dan jista’ jinkiseb biss billi jiżdiedu l-koordinazzjoni u s-sinerġiji bejn il-Kummissjoni, l-Istati Membri u l-pajjiż terzi kkonċernati, biex tinkiseb l-akbar effikaċja u aktar koerenza fl-applikazzjoni prattika tal-Approċċ Globali. [1] L-Approċċ Globali diġà kien is-suġġett ta’ tliet Komunikazzjonijiet speċifiċi tal-Kummissjoni matul it-tliet snin li għaddew[2]., li stabbilixxew miżuri għall-perjodu qasir ta’ żmien b’rabta ma' żoni ġeografiċi u pajjiżi partikolari. L-ewwel segwitu għall- Hampton Court (COM(2005) 621); L-Approċċ Globali lejn l-Immigrazzjoni sena wara: Lejn politika Ewropea komprensiva għall-migrazzjoni - COM(2006) 735; L-Applikazzjoni tal-Approċċ Globali għall-Migrazzjoni għar-Reġjuni tal-Lvant u tax-Xlokk li huma Ġirien tal-Unjoni Ewropea - COM(2007) 247. [3] Rapport intermedju dwar il-progress tal-approċċ ġenerali fil-qasam tal-migrazzjoni (SEC (2007) 1632) [4] Iċ-Ċentru tal-Informazzjoni u l-Ġestjoni għall-Migrazzjoni ( CIGEM ); Il-Konsorzju Ewro-Maditerranju għar-Riċerka Applikata dwar il-Migrazzjoni Internazzjonali (CARIM) u L'agence nationale de promotion de l'Emploi et des Competences (ANAPEC). [5] Politika Komuni dwar l-Immigrazzjoni għall-Ewropa: prinċipji, azzjonijiet u għodod – COM(2008) 359 . [6] Pjan ta' Politika dwar l-Ażil: Approċċ Integrat lejn-Protezzjoni fl-UE, 2008 COM(2008) 360. [7] ĠU L 289, 3.11.2005, p. 15; ĠU L 289, 3.11.2005, p. 23; ĠU L 289, 3.11.2005, p. 26; [8] Proposta għal regolament tal-Parlament Ewropew u tal-Kunsill li jistabbilixxi Kodiċi Komunitarja dwar il-Viżi - (COM(2006) 403. [9] Dikjrazzjoni Konġunta tal-Kunsill u tar-rapprezentati tal-gvernijiet tal-Istati Membri fil-Kunsill, il-Parlament Ewropew u l-Kummissjoni dwar il-Politika tal-Iżvilupptal-Unjoni Ewropea: 'Il-Konsensus Ewropew, 2006/C46/01. [10] Dokument ta’ Ħidma tal-Persunal tal-Kummissjoni dwar Koerenza tal-Politika għall-Iżvilupp,SEC(2008)434/2.